**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2020. évi június 25-i ülésére**

**Szombathely Megyei Jogú Város Önkormányzata 2020. évi költségvetésének II. sz. módosítása**

Szombathely Megyei Jogú Város Közgyűlése a 4/2020. (III.5.) önkormányzati rendeletével jóváhagyta Szombathely Megyei Jogú Város Önkormányzata 2020. évi költségvetését, amely a 9/2020. (IV.2.) önkormányzati rendelettel módosításra került.

**I.A költségvetési rendelet II. számú módosítása** Szombathely Megyei Jogú Város Önkormányzata 2019. évi maradvány elszámolásának jóváhagyásáról készült előterjesztésben és határozati javaslatban foglaltaknak megfelelően tartalmazza a költségvetési előirányzatok módosítását.

Továbbá tartalmazza a 2020. év I-IV. havi időszakában bekövetkezett változásokat, úgymint a központi támogatásokból, a támogatásértékű működési és felhalmozási bevételekből származó többletbevételek, a működéshez kapcsolódó többletbevételek, Polgármesteri rendelkezések, polgármesteri döntések alapján történt előirányzat átcsoportosítások, az eddigi közgyűlési döntések végrehajtása, valamint a források biztosítását igénylő tételek módosítása indokolja.

A források rendezésével lehetőség nyílott 124.655 eFt összegű általános tartalék képzésére. A tartalék a helyi tömegközlekedés 2021. évre áthúzódó többletkiadásaira nyújthat fedezetet.

**II. Szociális városrehabilitáció II. ütemmel kapcsolatos döntés meghozatala**

Szombathely Megyei Jogú Város Önkormányzata, mint kedvezményezett 2016. december 22-én kötött Támogatási Szerződést vissza nem térítendő támogatás nyújtására a Pénzügyminisztérium Regionális Fejlesztési Operatív Programok Irányító Hatóságával (1051 Budapest, József nádor tér 2-4.), mint támogató szervezettel a TOP-6.7.1-15-SH1-2016-00001 sz. „Szociális városrehabilitáció II. ütem” című projekt tárgyában. A projekt keretén belül a Szombathely, Szabadságharcos utca 4. szám alatti lakások felújításának II. ütemére (1. rész), valamint a Tóth István park fejlesztésének II. ütemére (2. rész) vonatkozóan a Beruházási Iroda 2019. decemberében közbeszerzési eljárást indított a kivitelező beszerzésére. A közbeszerzési eljárás a Tóth István park fejlesztésének II. ütemére (2. rész) vonatkozóan eredményesen lezárult; a Szombathely, Szabadságharcos utca 4. szám alatti lakások felújításának II. ütemére (1. rész) vonatkozóan – mely során a kiviteli terv alaprajzán 1., 2. és 11. számmal jelölt lakásokban 1-1 lakáson belüli fürdő helyiség kerül kialakításra - a közbeszerzési eljárás 2020. áprilisában ismételten megindításra került.

A közbeszerzési eljárás folyamán beérkezett 3 db ajánlati ár jelentősen meghaladta a rendelkezésre álló pénzügyi fedezet összegét.

A beérkezett legalacsonyabb ajánlat összege: bruttó 7.098.659,- Ft

Támogatásból rendelkezésre álló fedezet: bruttó 4.196.277,- Ft

Fedezethiány: bruttó 2.902.382,- Ft

A projekt közbeszerzésével kapcsolatban a Magyar Államkincstár állásfoglalása alapján kipótolható a költségvetés, de ez nem elszámolható költségnek minősül.

A Szombathely, Szabadságharcos utca 4. szám alatti lakások felújítása II. üteme kivitelezésének megvalósításához fentiek alapján bruttó 2.902.382,- Ft önerő szükséges.

A közbeszerzésekről szóló 2015. évi CXLIII. törvény (a továbbiakban: Kbt.) 70.§ (1) bekezdése szerint az ajánlatkérő az ajánlatokat a lehető legrövidebb időn belül köteles elbírálni.

A Kbt. 70.§ (2) bekezdése szerint az ajánlati kötöttség fennállásának lejárta előtt le kell zárni a közbeszerzési eljárást. Az ajánlatok beérkezésének időpontja 2020. május 12-e, az ajánlati kötöttség 60 napig, 2020. július 11-ig áll fenn, - ez az időpont egy alkalommal újra 60 nappal meghosszabbítható – legkésőbb ezen időpontig, legalacsonyabb árú érvényes ajánlat esetén, le kell zárni a közbeszerzési eljárást. A fedezet biztosításával az eljárás eredményesen lezárható.

Amennyiben a fedezet nem áll rendelkezésre, a közbeszerzési eljárás eredménytelen lesz. Megismételt eljárás esetén az időtényezőre is tekintettel, az építőanyag piaci árának emelkedésével számolni kell.

**III. Óvodák felújításával kapcsolatos döntések meghozatala**

1. **Gazdag Erzsi Óvoda és Vadvirág Óvoda felújítása**

Szombathely Megyei Jogú Város Önkormányzata, mint kedvezményezett 2016. december 20-án kötött Támogatási Szerződést vissza nem térítendő támogatás nyújtására a Nemzetgazdasági Minisztérium Regionális Fejlesztési Operatív Programok Irányító Hatóságával (1051 Budapest, József nádor tér 2-4.), mint támogató szervezettel a TOP-6.2.1-15-SH1-2016-00002 sz. „Óvodák fejlesztése Szombathelyen” című projekt tárgyában. A Beruházási Iroda az óvoda fejlesztések megvalósítása érdekében 2017. szeptember 20-án kezdeményezte először a közbeszerzési eljárás lefolytatását az „Aréna Óvoda, Benczúr Óvoda, Gazdag Erzsi Óvoda, Szivárvány Óvoda, Vadvirág Óvoda és Mesevár Óvoda felújításának építési munkái vállalkozási szerződés keretében” címmel 6 részajánlati körrel. A közbeszerzési eljárást összesen 3 alkalommal kellett lefolytatni ahhoz, hogy mind a 6 részajánlati körben kivitelezési szerződést lehessen kötni a nyertes ajánlattevővel.

A Gazdag Erzsi és a Vadvirág Óvoda tekintetében a kivitelezési munkák szerződésszerű teljesítése nem, illetve nem teljes körűen valósult meg, ezért újabb (IV.) közbeszerzési eljárás lefolytatása vált indokolttá a két érintett óvoda esetében. Ez utóbbi IV. eljárás azonban a közbeszerzésekről szóló 2015. évi CXLIII. tv. 75.§ (2) bekezdés e) pontja alapján – mivel mindkét részajánlati körben csak egy-egy ajánlat érkezett – eredménytelenül zárult.

A jelen (V.) közbeszerzési eljárásban megvalósítani kívánt építési beruházások költségvetésben rendelkezésre álló pénzügyi fedezete összesen: nettó 42.599.785,-Ft (1. rész Gazdag Erzsi Óvoda: 40.671.813,-Ft, 2. rész Vadvirág Óvoda: 1.927.972,-Ft). SZMJV Közgyűlésének 382/2016. (XII.15.) Kgy. sz. határozata alapján az Önkormányzat a Gazdag Erzsi Óvoda tornaszoba építéséhez bruttó 17.000.829,- Ft összeget biztosított önerőként.

A jelen (V.) közbeszerzési eljárásban beérkezett legkedvezőbb ajánlat a Gazdag Erzsi Óvoda tekintetében nettó 65.999.417,- Ft, amelyhez a hiányzó fedezet nettó 25.327.604, -Ft, azaz bruttó 32.166.057,- Ft.

Vadvirág óvoda tekintetében beérkezett legkedvezőbb ajánlat nettó 2.965.381,- Ft, amelyhez a hiányzó fedezet nettó 1.037.409,- Ft, azaz bruttó 1.317.510,- Ft.

Fentieket összegezve megállapítható, hogy a beérkezett ajánlatok jelentősen meghaladják a rendelkezésre álló fedezet mértékét, ezért a pályázatban vállalt óvoda felújítások maradéktalan megvalósításához, jelen esetben (Gazdag Erzsi Óvoda és Vadvirág Óvoda felújítása) összesen bruttó 33.483.567,- Ft pályázatban nem elszámolható önerő biztosítása szükséges.

A közbeszerzésekről szóló 2015. évi CXLIII. törvény 70. § (2) bekezdése szerint az ajánlati kötöttség fennállásának lejárta előtt le kell zárni a közbeszerzési eljárást. Az ajánlatok beérkezésének időpontja 2020. április 27-e, az ajánlati kötöttség 60 napig 2020. június 27-ig áll fenn, - ez az időpont egy alkalommal 60 nappal meghosszabbítható – legkésőbb ezen időpontig, érvényes ajánlat esetén le kell zárni a közbeszerzési eljárást. A fedezet biztosításával az eljárás eredményesen lezárható. Amennyiben a fedezet nem áll rendelkezésre a közbeszerzési eljárás eredménytelen lesz.

1. **Maros Óvoda és a Pipitér Óvoda felújítása**

Szombathely Megyei Jogú Város Önkormányzata a TOP-6.5.1-16 Önkormányzati épületek energetikai korszerűsítése tárgyú felhívás keretében TOP- 6.5.1-16-SH1-2018-00001 azonosító számú „Maros és Pipitér Óvodák energetikai korszerűsítése” című támogatási szerződést kötött 2019. március 18-án. A fejlesztés célja Szombathelyen a Maros Óvoda és Pipitér Óvoda épületei energetikai felújításának a fejlesztése.

A Beruházási Iroda az óvodák épületei energetikai felújításának megvalósítása érdekében 2020. márciusában közbeszerzési eljárást indított a kivitelező beszerzésére.

A közbeszerzési eljárás folyamán beérkezett 2 db ajánlati ár jelentősen meghaladta a rendelkezésre álló pénzügyi fedezet összegét.

A beérkezett legalacsonyabb ajánlat összege: bruttó 274.441.064,- Ft

Támogatásból rendelkezésre álló fedezet: bruttó 208.731.413 Ft

Fedezethiány: bruttó 65.709.651 Ft

A projekt közbeszerzésével kapcsolatban a Magyar Államkincstár állásfoglalása alapján kipótolható a költségvetés, de ez nem elszámolható költségnek minősül.

A Maros Óvoda és Pipitér Óvoda épületei energetikai felújítása kivitelezésének megvalósításához fentiek alapján bruttó 65.709.651 Ft önerő szükséges.

A közbeszerzésekről szóló 2015. évi CXLIII. törvény (a továbbiakban: Kbt.) 70. § (1) bekezdése szerint az ajánlatkérő az ajánlatokat a lehető legrövidebb időn belül köteles elbírálni.

A Kbt. 70. § (2) bekezdése szerint az ajánlati kötöttség fennállásának lejárta előtt le kell zárni a közbeszerzési eljárást. Az ajánlatok beérkezésének időpontja 2020. április 27-e, az ajánlati kötöttség 60 napig 2020. június 27-ig áll fenn, - ez az időpont egy alkalommal 60 nappal meghosszabbítható – legkésőbb ezen időpontig, érvényes ajánlat esetén le kell zárni a közbeszerzési eljárást. A fedezet biztosításával az eljárás eredményesen lezárható. Amennyiben a fedezet nem áll rendelkezésre a közbeszerzési eljárás eredménytelen lesz.

**IV. ELTE támogatás**

A Közgyűlés Szombathely Megyei Jogú Város Önkormányzata 2020. évi költségvetéséről szóló 4/2020. (III.5.) rendeletében az Eötvös Loránd Tudományegyetem részére 190 M Ft előirányzatot biztosított, és a 49/2020. (II. 27.) Kgy. számú határozatában jóváhagyta az Önkormányzat, valamint az Egyetem között „az ELTE Szombathelyi képzési helyszínén megvalósuló oktatási, képzési és kutatási tevékenység felmerülő költségeire, működtetésre, valamint hallgatói támogatásra” vonatkozó megállapodást.

A megállapodásban foglaltak szerint a támogatási összeg magában foglalja az Önkormányzat ,valamint az Egyetem között

* 2016. május 4. napján kötött együttműködési megállapodás alapján az ELTE Gothard Asztrofizikai Obszervatórium 2020. évre jutó, 20 M Ft összegű támogatását, továbbá
* 2017. május 10. napján létrejött együttműködési megállapodás alapján, az ELTE- Bolyai János Gyakorló Általános Iskola és Gimnázium részére, „étkezési hozzájárulás támogatás” jogcímen, a Támogató által 2020. évre biztosított évi 20 M Ft összeget.

Szombathely Megyei Jogú Város Polgármestere 2020. április 22-én levélben fordult az Egyetem rektorához, amelyben arról tájékoztatott, hogy a koronavírus járvánnyal összefüggő feladatok következtében az Önkormányzat pénzügyi helyzete alapvetően megváltozott. Azt javasolta, hogy az Egyetem támogatására vonatkozó szerződés 2020. június 30. napjáig kerüljön megkötésre azzal, hogy az önkormányzat erre az időszakra – a korábbiakban egyeztetett célok figyelembe vételével – 50 M Ft támogatást biztosít az Egyetem számára. Az esetleges további támogatás lehetőségét az Önkormányzat ezt követően, költségvetési helyzetének ismeretében megvizsgálja.

Az Egyetem Rektora és Kancellárja 2020. április 23-án kelt, Polgármester úrnak címzett levelükben jelezték, hogy a korábbiakban egyeztetett támogatási összeg csökkentését a járványügyi helyzettel kapcsolatban kialakult bizonytalan pénzügyi és gazdasági, gazdálkodási helyzetből adódóan természetesen tudomásul veszik. Tisztelettel kérték továbbá Polgármester urat, hogy az év második felében – a veszélyhelyzet megszűnése és a járvány mérséklődése, az önkormányzati bevételek realizálása után – folytassanak tárgyalásokat a korábban már egyeztetett támogatási összeg fennmaradó részéről.

Előzőekre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott feladat és hatáskörben eljárva a koronavírus fertőzés kapcsán elrendelt veszélyhelyzetre tekintettel a 71/2020. (V.28.) PM. számú határozatban, a Szombathely Megyei Jogú Város Önkormányzata valamint az Eötvös Loránd Tudományegyetem között „az ELTE Szombathelyi képzési helyszínén megvalósuló oktatási, képzési és kutatási tevékenység felmerülő költségeire, működtetésre, valamint hallgatói támogatásra”, a 2020. január 1. és június 30. közötti időszakra, 50 M FT támogatási összegre vonatkozó megállapodást jóváhagytam.

A megállapodás rendelkezései szerint a támogatási összeg magába foglalja

* a felek között 2016. május 4. napján kötött együttműködési megállapodás alapján az ELTE Gothard Asztrofizikai Obszervatórium 2020. évre jutó, 20 M Ft összegű támogatását, továbbá
* a felek között 2017. május 10. napján létrejött együttműködési megállapodás alapján, az ELTE- Bolyai János Gyakorló Általános Iskola és Gimnázium részére, „étkezési hozzájárulás támogatás” jogcímen, a Támogató által 2020. évre biztosított évi 20 M Ft összeget.

A szerződésben a felek rögzítették azt is, hogy az Önkormányzat az előzőekben hivatkozott szerződéses kötelezettségét maradéktalanul teljesítette.

A támogatási szerződés 41.490-2/2020. iktatószámon megkötésre került, a szerződés alapján az összeg kiutalása megtörtént.

Javasolom a Tisztelt Közgyűlésnek, hogy a fennmaradó 140 M Ft összeg terhére történő további támogatásról a Közgyűlés decemberi ülésén, az Önkormányzat 2021. évi költségvetési lehetőségeinek ismeretében döntsön.

**V. Szombathely Fő téri illemhely felújításával kapcsolatos döntés meghozatala**

Az önkormányzat 2019. évi költségvetéséről szóló 5/2019. (IV.1.) önkormányzati rendelete – továbbiakban: Rendelet) önálló soron szereplő költségként (18. sz. melléklet, IV. sz. módosított előirányzat) a Rendelet 10. § (4) bekezdésében foglaltak szerint előirányzat átcsoportosítással a Szombathely város Fő tér 47-49. sz. lakóépületek előtti területen, a terepszint alatt elhelyezkedő nyilvános illemhely felújításának tervezésére fedezetet biztosított. A kiviteli szintű tervek elkészítésére SZMJV Önkormányzata Mészáros Barbara tervezővel 73058-21/2020. számon 2020. március 27-én Tervezési Szerződést kötött. A tervezési szerződésben foglaltaknak megfelelően Tervező a kiviteli tervet szerződés szerint elkészítette.

A létesítményen utoljára mintegy 20 éve történtek felújítási munkák. Azóta az építmény burkolatai, gépészeti és villamos berendezései, vezetékei a jelentős igénybevétel miatt nagymértékben elhasználódtak. A beépített berendezések alkatrészhiány miatt már nem javíthatók, cseréjük szükségessé vált. A felszín feletti mellvédfal burkolata évente felújításra szorul. Az egyre gyakrabban jelentkező műszaki problémák az üzemeltetést veszélyeztetik.

A kiviteli terv szerint a rekonstrukció során építészeti, épületgépészeti (vízellátás, szennyvízelvezetés, fűtés, szellőzés), épületvillamossági felújítás is megvalósul. A tervezést megelőzően szerkezeti feltárás nem készült, az alapozás elégtelenségére utaló szerkezeti elváltozások, süllyedés okozta repedések a falakon nem észlelhetők. A felújítás során szerkezeti beavatkozás nem történik.

A kiviteli tervdokumentációban részletezett költségvetési kiírás szerint a kivitelezés költsége - bruttó 22.615.619,- Ft -, illetve a műszaki ellenőri tevékenység jelentősen meghaladják az önkormányzat 2020. évi költségvetéséről szóló 4/2020. (III. 5.) önkormányzati rendelete által, a Szombathely, Fő téri nyilvános illemhely felújítására önálló soron (18. sz. melléklet) biztosított bruttó 10.000.000,- Ft fedezetet.

Annak érdekében, hogy a létesítmény felújítása megvalósítható legyen, a tervezői költségbecslés alapján az eredetileg előirányzott 10.000.000,- Ft-on túl, további 13.500.000,- Ft fedezet szükséges.

Amennyiben a fedezet nem áll rendelkezésre, a kivitelező beszerzésére, és a felújítási munkálatok megkezdésére nincs lehetőség. A kivitelezés megindításának elhúzódásával az építőanyag piaci árának emelkedésével számolni kell.

A rekonstrukció nem építési engedély köteles, a forrás rendelkezésre állása esetén a kivitelező beszerzése, és annak eredményessége esetén a kivitelezés haladéktalanul elindítható.

**VI. Javaslat a VOLÁNBUSZ Zrt.-t érintő döntések meghozatalára**

**A.)**

A Volánbusz Zrt.-vel 2019. november óta folytatott hosszas előkészítés és vezetői szintű egyeztetés eredményeként a Volánbusz Zrt. 2020. június 8-án megküldte a helyi közösségi közlekedés Közszolgáltatási szerződés 1. számú módosítását (1. sz. melléklet).

A veszélyhelyzet alatt korábban meghozott 55/2020.(IV.30.) Pm.sz. határozat szerinti közszolgáltatási szerződés eltérő tartalmi elemeket tartalmaz, ezért a határozat visszavonása szükséges.

Ennek értelmében az Önkormányzat a 2019. évi még fennálló 131.465.429,- Ft összegű ellentételezési igény kiegyenlítését vállalja, továbbá 2020. december 31. napjáig 268.534.571,- Ft előleget megfizet.

Az Önkormányzat a bevételekkel nem fedezett, indokolt költségek és méltányos nyereség megtérítésére, a Szolgáltató részére évközi ellentételezésként a szerződés 11.3. pontjában meghatározott összegű előleget fizeti meg az alábbi határidőn belül és ütemezésben: 134.267.291,- Ft-ot a szerződés aláírásától számított 8 napon belül, 22.377.880,- Ft-ot 2020. július – 2020. december hónapokban tárgyhó 20-ig megfizet.

A szerződés szerint 2020. évben a fentieknek megfelelő költségtérítés kifizetéséhez 400.000.000,- Ft összegű fedezet szükséges, melyet a 2020. évi költségvetési rendelet biztosít. A szerződés 11.3 pontjában rögzített prognosztizált ellentételezés összege 2020. évre vonatkozóan 481.465.429,- Ft. A prognosztizált ellentételezésre és a 2020. évben rendelkezésre álló költségvetési forrás ismeretében a 2021. évi költségekre várhatóan 690.000.000,- Ft fedezet igénnyel kell számolni. Javaslom a jövő évi ellentételezési költség biztosítása érdekében a 2020. évi költségvetésben megfelelő összegű tartalék biztosítását.

**B.)**

A Volánbusz Zrt. a helyi személyszállítási közszolgáltatások regionális személyszállítási szolgáltatásokkal történő ellátására vonatkozó megállapodás tervezetet megküldte Szombathely Megyei Jogú Város Önkormányzatának.

A tervezet a 2017. évben megkötött és a 2018. évben módosított együttműködési megállapodásban (2. sz. melléklet) foglaltaktól eltérően az Önkormányzat 1.167.000,-Ft anyagi hozzájárulására tartalmaz rendelkezést a helyközi járatokkal végzett helyi közszolgáltatás költségeihez, ezért a kötelezettségvállalás érdekében Szombathely Megyei Jogú Város Közgyűlésének döntése szükséges. Javaslom az 1.167.000,-Ft szerepeltetését a 2020. évi közösségi közlekedés költségsoron.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelet-tervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelet tervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelet-tervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák. Továbbá a rendelet-tervezet megalkotásának szükségességét, a 2019. évi maradvány elszámolás előirányzatainak, a központi támogatások előirányzatainak beemelése, a polgármesteri rendelkezések, döntések, határozatok, és a közgyűlés által hozott határozatok végrehajtása indokolják.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet-tervezethez csatoltan elkészítettük az indokolást is.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2020. június „ ”**

**/: Dr. Nemény András :/**

**I.**

**HATÁROZATI JAVASLAT**

**……../2020. (VI.25.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Szombathely, Szabadságharcos utca 4. szám alatti lakások felújításának II. üteme kivitelezésének megvalósításához szükséges bruttó 2.902.382,- Ft fedezet pályázatban nem elszámolható önerő formájában a 2020. évi költségvetés „út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére kerüljön biztosításra.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési és Városfejlesztési Osztály vezetője)

**Határidő:**  azonnal

**II.**

**Határozati javaslat**

**……../2020. (VI. 25.) Kgy. sz. határozat**

Szombathely Megyei Jogú Város Közgyűlése megtárgyalta az „Óvodák felújításával kapcsolatos döntések meghozatala” című előterjesztést, és az alábbi döntést hozta:

1. A Gazdag Erzsi Óvoda és a Vadvirág Óvoda felújításához szükséges bruttó 33.483.567,- Ft összegű fedezetet pályázatban nem elszámolható önerő formájában a 2020. évi költségvetés „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére biztosítja.
2. A Maros Óvoda és a Pipitér Óvoda energetikai felújításához szükséges bruttó 65.709.651,- Ft fedezetet pályázatban nem elszámolható önerő formájában a 2020. évi költségvetés „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére biztosítja.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési és Városfejlesztési Osztály vezetője

Dr. Kovácsné Takács Klaudia, a Savaria Városfejlesztési Nonprofit Kft. ügyvezetője)

**Határidő:** azonnal

**III.**

**HATÁROZATI JAVASLAT**

**……../2020. (VI.25.) Kgy. számú határozat**

A Közgyűlés elhatározza, hogy az Eötvös Loránd Tudományegyetem részére, az Önkormányzat 2020. évi költségvetéséről szóló 4/2020. (III.5.) rendeletében biztosított 190 M Ft előirányzat terhére, a 41.490-2/2020. iktatószámú támogatási szerződésben biztosított 50 M Ft támogatási összegen felüli további támogatásról a Közgyűlés decemberi ülésén, az Önkormányzat 2021. évi költségvetési lehetőségeinek ismeretében dönt.

**Felelős:** Dr.Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal, illetve a Közgyűlés december havi ülése

**IV.**

**HATÁROZATI JAVASLAT**

**……../2020. (VI.25.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Szombathely, Fő téri illemhely felújításának megvalósításához szükséges bruttó 13.500.000,- Ft fedezet az önkormányzat 2020. évi költségvetéséről szóló 4/2020. (III. 5.) önkormányzati rendelet „út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” sora terhére kerüljön biztosításra.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési és Városfejlesztési Osztály vezetője)

**Határidő:**  azonnal

**V.**

**HATÁROZATI JAVASLAT**

**….…./2020. (VI.25.) Kgy. számú határozat**

Szombathely Megyei Jogú Város Közgyűlése a „Javaslat a VOLÁNBUSZ Zrt.-t érintő döntések meghozatalára” című előterjesztést megtárgyalta, és az alábbi döntéseket hozza:

1. Szombathely Megyei Jogú Város Közgyűlése az 55/2020.(IV.30.) Pm. sz. határozatot visszavonja.
2. Szombathely Megyei Jogú Város Közgyűlése az előterjesztés mellékletében szereplő közszolgáltatási szerződés 1. számú módosításával egyetért.
3. A Közgyűlés az előterjesztés mellékletében szereplő együttműködési megállapodással egyetért.
4. A Közgyűlés felhatalmazza a polgármestert a mellékletekben szereplő szerződések aláírására.
5. A Közgyűlés úgy határoz, hogy a költségvetés soron következő módosítása során biztosítja a megfelelő összegű tartalékot a helyi személyszállítási közszolgáltatás jövő évi költségeinek biztosítására.
6. A Közgyűlés a helyközi járatokkal végzett helyi közszolgáltatás költségeihez szükséges 1.167.000,- Ft-ot az Önkormányzat 2020. évi költségvetésében biztosítja.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, Városstratégiai, Idegenforgalmi és Sport Bizottság elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal, az 1-6. pont tekintetében